钦定古今图书集成/明伦汇编/氏族典/第122卷 > 陈次升
## 钦定古今图书集成/明伦汇编/氏族典/第122卷 > 陈次升

按《宋史陈次升传》：“次升，字当时，兴化仙游人。入太学
时，学官始得王安石《字说》，招诸生训之。次升作而曰：
‘丞相岂秦学耶？美商鞅之能行仁政而为李斯解事，
非秦学而何’？坐屏斥。既而第进士，知安丘县，御史中
丞黄履荐为监察御史。哲宗立，使察访江湖，提点淮
南、河东刑狱。绍圣中，复为御史，转殿中。”论章惇、蔡卞
植党为奸，惇、卞交恶之，使所善太常少卿林颜致己
意，尝以美官，次升曰：“吾知守官而已。君为天子卿士，
而为宰相传风旨耶？”惇、卞益不乐，乘间白为河北转
运使，帝曰：“次升敢言，不当去。”更进左司谏。宣仁有追
废之议，次升密言：“先太后保祐圣躬，始终无间，愿勿
听小人销骨之谤。”帝乃止。次升累章劾章惇、蔡卞，诬
其毁先烈，拟谪监全州酒税，帝以为远，改南安军。徽
宗立，召为侍御史，极论惇、卞、曾布、蔡京之恶，窜惇于
雷，居卞于池，出京于江宁。迁右谏议大夫。崇宁初，以
宝文阁待制知颍昌府，降集贤殿修撰，继又落修撰，
除名徙建昌，编管循州，皆以论京、卞故。政和中，复旧
职。卒，年七十六。